bluuebunny/crossref_metadata_2025 huggingface dataset:
Μεθοδολογία προσδιορισμού και αξιολόγησης της ασφάλειας εφοδιασμού του ευρωπαϊκού συστήματος φυσικού αερίου (Φ/Α)
Authors: Φλουρή Μαρία
Published: September 2021

Αντικείμενο της διατριβής είναι η ανάπτυξη ολοκληρωμένης μεθοδολογίας προσδιορισμού και αξιολόγησης της ασφάλειας εφοδιασμού του ευρωπαϊκού συστήματος Φ/Α, που θα ικανοποιεί τις ανάγκες του σύγχρονου περιβάλλοντος (σταθερό πλαίσιο αναφοράς, ισορροπία μεταξύ στοιχείων ενίσχυσης και περαιτέρω κινδύνου, σαφή γεωγραφικά όρια, μελέτη διαφορετικών συνθηκών κρίσης, πρόταση εναλλακτικών λύσεων κατά περίπτωση) στο σύνολό τους. Στόχος της διατριβής είναι η συμβολή στον καθορισμό των παραμέτρων της ασφάλειας εφοδιασμού Φ/Α, στη μελέτη των αντιδράσεων του συστήματος κάτω από διαφορετικές μη υλοποιημένες στο παρελθόν συνθήκες κρίσης και στην ανεύρεση βέλτιστων λύσεων ελαχίστου κινδύνου, για την αποσυμφόρηση των σημείων του συστήματος, εφόσον χρειαστεί, για την ομαλή και συνεχόμενη προμήθεια Φ/Α ανεξάρτητα από συνθήκες.Συγκεκριμένα, η προτεινόμενη μεθοδολογία – SEAL – περιλαμβάνει τις παρακάτω τρεις συνιστώσες: • Simulation (Προσομοίωση): Αφορά στην προσομοίωση συνθηκών κρίσης του συστήματος καθορίζοντας παράλληλα τα σαφή όρια του προβλήματος. Θέτει ως βάση την ικανοποίηση των αναγκών σε Φ/Α όλου του συστήματος εφοδιασμού της ΕΕ. • EvAluation (Αξιολόγηση): Αξιολογεί τις αντιδράσεις του συστήματος στις συνθήκες κρίσης και εισάγει τις παραμέτρους κινδύνου αξιολογώντας ανάλογα όλα τα σημεία που απαρτίζουν το σύστημα. • Locate (Εντοπισμός): Εντοπίζει εναλλακτικές διαδρομές προμήθειας ελαχίστου κινδύνου για τα σημεία του συστήματος που έδειξαν ευαισθησία στις συνθήκες κρίσης. Έχει ως απώτερο στόχο την εύρεση λύσεων για όλα τα σημεία ανεξάρτητα από συνθήκες κρίσης.Κάθε μία από τις συνιστώσες υιοθετεί κατάλληλα εργαλεία: Προσομοίωση Monte Carlo, Παραγοντική Ανάλυση και Θεωρία των Γράφων, τα οποία συνθέτουν την προτεινόμενη μεθοδολογία – SEAL –. Ως πεδίο εφαρμογής επιλέχθηκε το ευρωπαϊκό σύστημα εφοδιασμού Φ/Α με όλα τα μέρη που το απαρτίζουν επιλογή που προσφέρει: 1. τη δυνατότητα προσομοίωσης του συστήματος σε διαφορετικά σενάρια κρίσης, 2. την αξιολόγηση των αποτελεσμάτων έχοντας ως κύριο γνώμονα και κοινό παρανομαστή την ικανοποίηση ή όχι των αναγκών σε Φ/Α του συστήματος και 3. τον εντοπισμό εναλλακτικών διαδρομών σε περίπτωση που η αξιολόγηση ικανοποίησης των αναγκών σε Φ/Α είναι αρνητική. Ας σημειωθεί ότι άντληση επιμέρους δεδομένων και πληροφοριών έγινε στο πλαίσιο του Ευρωπαϊκού Προγράμματος FP7 της Ευρωπαϊκής Επιτροπής (EC – FP7) «Risk of Energy Availability: Common Corridors for European Security of Supply - REACCESS».
Ανατομικές παραλλαγές των διατιτραινόντων κλάδων των εν τω βάθει κάτω επιγάστριων αγγείων και η κλινική τους σημασία (diep clinical anatomy)
Authors: Λυμπερόπουλος Νικόλαος
Published: September 2021

ΕΙΣΑΓΩΓΗΗ τεχνική επανορθωτικής μαστού με ελεύθερο κρημνό βασισμένο στην εντω βάθει κάτω επιγάστρια αρτηρία “DIEP FLAP” έχει γίνει δημοφιλής τατελευταία χρόνια και αποτελεί το “gold standard” στην επανορθωτική μαστού.Δυστυχώς, βρίσκουμε λίγες πληροφορίες στην βιβλιογραφία όσον αφορά ταεπίπεδα απώλειας αίματος και μεταγγίσεων για την πολύπλοκη αυτή τεχνική.ΥΛΙΚΟ ΜΕΛΕΤΗΣΜελετήσαμε αναδρομικά 131 ασθενείς οι οποίοι είχαν αποκατάσταση μαστούμετά από μαστεκτομή χρησιμοποιώντας την τεχνική του ελεύθερου κρημνούDIEP FLAP. Η μελέτη πραγματοποιήθηκε στο Πανεπιστημιακό Νοσοκομείοτου Liverpool, Whiston Hospital. Οι ασθενείς που περιλήφθηκαν στη μελέτηχειρουργήθηκαν μεταξύ 2008 και 2011. Ακόμα σε κάθε περίπτωση μελετήσαμε τοιατρικό ιστορικό, μεταβολή στο επίπεδο της αιμογλουβίνης μετά το χειρουργείο(Hb drop), διάρκεια χειρουργείου βάρος κρημνού αλλά και συχνότητα μεταγγίσεωνκαι επιπλοκές. 26 από τις παραπάνω περιπτώσεις ήταν άμεσες αποκαταστάσειςμετά από μαστεκτομή 5 ήταν αμφοτερόπλευρες και 100 μονόπλευρες DIEPFLAP αποκαταστάσεις σε δεύτερο χρόνο μετά τη μαστεκτομή.Όλα τα χειρουργεία έγιναν από τον ίδιο χειρουργό για να διατηρηθεί ηομογένεια του δείγματος. Η χειρουργική ομάδα ήταν η ίδια επίσης σε όλες τιςεπεμβάσεις.ΑΠΟΤΕΛΕΣΜΑΤΑΣε 131 ασθενείς, 26 είχαν άμεση χειρουργική αποκατάσταση 5 σε δεύτερο χρόνοαμφοτερόπλευρη και 100 ασθενείς είναι μονόπλευρη DIEP FLAP αποκατάσταση.Στο σύνολο των 131 ασθενών 12 βρέθηκαν (9.1%) να χρειαστούν μετάγγιση σεσύγκριση με 80.% και 18.8% που περιγράφεται στη βιβλιογραφία.Περαιτέρω ανάλυση των δεδομένων προέβλεπε συσχετισμό των παραγόντων κινδύνουγια πτώση στην αιμογλουβίνη χρησιμοποιώντας regression analysis. Η συμβολήτης ηλικίας, ΒΜΙ, ακτινοθεραπείας, και χημειοθεραπείας δε βρέθηκε στατιστικάσημαντική σε αντίθεση με τη διάρκεια της επέμβασης, εμφάνιση επιπλοκών καιβάρος του κρημνού που οι συσχετίσεις του ήταν στατιστικά σημαντικές.Κάθε επιπλέον ώρα χειρουργείου κατά μέσο όρο προσθέτει 0.25g Hb drop, ηπαρουσία επιπλοκών 0.450 Hb drop ενώ κάθε επιπλέον γραμμάριο ιστού στοβάρος του κρημνού προσθέτει 0.001g Hg drop. Παρ’ όλα αυτά καθώς το μοντέλοαυτό μπορεί να προβλέψει το 22.7% της μεταβλητής φαίνεται ότι υπάρχουν καιάλλοι παράγοντες ου συνεισφέρουν στην μεταβολή της αιμογλουβίνης.ΣΥΜΠΕΡΑΣΜΑΑπό τα αποτελέσματα της μελέτης μας, συμπεραίνουμε ότι η μεγάλη διάρκειαχειρουργείου, εμφάνιση, επιπλοκών, και αυξημένο βάρος κρημνού, αυξάνουντον κίνδυνο για μεγάλη απώλεια αίματος και ανάγκη μετάγγισης.Εντούτοις, δεδομένης της περιπλοκότητας των παραμέτρων και της δυσκολίαςάμεσου υπολογισμού της απώλειας αίματος είναι δύσκολο να βρούμε ακριβήςπαράγοντες πρόβλεψης. Ολοκληρώνοντας, Hb check την πρώτη μετεγχειρητικήημέρα και κλινικός συσχετισμός είναι η μέθοδος που προτείνουμε για τηνασφάλεια των ασθενών, καλή ανάρρωση και αποφυγή περαιτέρω επιπλοκών.
Η μελέτη της φύσης της σκοτεινής ενέργειας χρησιμοποιώντας εξωγαλαξιακές πηγές υψηλών ενεργειών
Authors: Πούρη Αθηνά
Published: September 2021

Η επιταχυνόμενη διαστολή του Σύμπαντος και η ισχύς της Γενικής Θεωρίας της Σχετικότητας σε κοσμολογικές κλίμακες, είναι δυνατόν να ελεγχθούν μελετώντας τις διαταραχές της ύλης οι οποίες εξαρτώνται τόσο από το κοσμολογικό υπόβαθρο όσο και από τη θεωρία βαρύτητας. Στη διδακτορική μου διατριβή, αρχικά παρουσιάζεται μια νέα συναρτησιακή μορφή του παράγοντα αναλογίας που συνδέει τις διαταραχές της φωτεινής με τη σκοτεινή ύλη η οποία είναι παραδεκτή για όλα τα κοσμολογικά μοντέλα ανεξάρτητα από τη θεωρία βαρύτητας που υπακούουν. Στη συνέχεια χρησιμοποιούμε τις ιδιότητες σμηνοποίησης των φωτεινών κόκκινων γαλαξιών και τα δεδομένα του ρυθμού αύξησης των δομών με στόχο να βάλουμε περιορισμούς στις τιμές των κοσμολογικών παραμέτρων. Αυτό γίνεται με την x2 στατιστική διαδικασία ελαχιστοποίησης μεταξύ θεωρητικών προσδοκιών και δεδομένων. Η στατιστική μας ανάλυση δίνει τα εξής αποτελέσματα: (α) ο δείκτης αύξησης των διαταραχών της ύλης είναι γ=0.56±0.05 ο οποίος βρίσκεται σε εξαιρετική συμφωνία με τις προβλέψεις του μοντέλου ΛCDM, (β) η αδιάστατη παράμετρος της πυκνότητας της ύλης στη σημερινή εποχή είναι Ωmo=0.29±0.01 η οποία είναι σε συμφωνία με τα τελευταία αποτελέσματα του Planck. Αξίζει να σημειωθεί ότι με τα αποτελέσματα αυτά παρέχουμε σημαντικά αυστηρότερους περιορισμούς στο δείκτη αύξησης σε σχέση με προηγούμενες μελέτες, όπως υποδεικνύεται από το γεγονός ότι η αντίστοιχη αβεβαιότητα είναι μόνο ~0.09γ. Τέλος, επιτρέποντας το γ να μεταβάλλεται με την ερυθρομετάθεση, βρίσκουμε ότι η συνδυαστική στατιστική ανάλυση, άρει κατά ένα μέρος τον εκφυλισμό των παραμέτρων και έτσι αποκτάμε αυστηρότερους περιορισμούς σε σχέση με άλλες πρόσφατες μελέτες.
Η ηθική νοηματοδότηση του κρατικού μονοπωλίου της βίας στην Ελλάδα από πολιτικά κόμματα και φορείς της κοινωνίας των πολιτών
Authors: Απορέλλη Αλίκη
Published: September 2021

Στο πλαίσιο της παρούσας διατριβής θα επιχειρήσουμε να μελετήσουμε τη νοηματοδότηση που προσδίδουν στο Μονοπώλιο της Βίας του ελληνικού κράτους τόσο οι κύριες πολιτικές δυνάμεις του τόπου όσο και φορείς της κοινωνίας των πολιτών που εκπροσωπούν κοινωνικά δίκτυα, εστιάζοντας στη δράση και λειτουργία του κατεξοχήν κατασταλτικού μηχανισμού, που είναι η Ελληνική Αστυνομία. Στόχος αυτής της μελέτης είναι να αναδειχθούν τα πολιτισμικά πρότυπα που επικρατούν στην ελληνική κοινωνία και προδιαθέτουν σε κοινωνικές δράσεις αμφισβήτησης ή/και απόρριψης του κρατικού μονοπωλίου εφαρμογής της έννομης τάξης και διαφύλαξης της δημόσιας ασφάλειας.
Εργοσπιρομετρικά ευρήματα σε μη καπνιστές που εκτίθενται σε παθητικό κάπνισμα στο χώρο εργασίας τους
Authors: Μαντζώρος Αναστάσιος
Published: September 2021

ΕΙΣΑΓΩΓΗ- Οι επιπτώσεις του καπνίσματος είναι καταστρεπτικές για την υγεία του ανθρώπου και δημιουργούν δυσχέρειες σε αρκετές δραστηριότητες, όπως στις αθλητικές του επιδόσεις. Είναι επίσης γενικά παραδεκτό ότι οι παθητικοί καπνιστές διατρέχουν κινδύνους και πρέπει να είναι νομικά προστατευμένοι.ΣΚΟΠΟΣ- Μέσω των μεθόδων της σπιρομέτρησης και της εργοσπιρομέτρησης, οι οποίες αποτελούν την τελευταία λέξη της τεχνολογίας, έγινε προσπάθεια να αποδειχθεί με την επεξεργασία στατιστικών στοιχείων κατά πόσο η εργασία σε καπνιστικό περιβάλλον επιβαρύνει τον οργανισμό του εργαζόμενου και πόσο επηρεάζονται οι σπιρομετρικές και εργοσπιρομετρικές του μετρήσεις.ΜΕΘΟΔΟΣ- Πραγματοποιήθηκαν σπιρομετρικές και εργοσπιρομετρικές μετρήσεις σε δείγμα 30 ατόμων, τα οποία εργάζονται σε καπνιστικό περιβάλλον και άλλων 30 ατόμων, τα οποία εργάζονται σε μη καπνιστικό περιβάλλον. Για την πληρότητα της έρευνας, πραγματοποιήθηκε μέτρηση κοτινίνης στα ούρα των συμμετεχόντων και της συγκέντρωσης αέριων σωματιδίων στους χώρους εργασίας του δείγματος (pm 2,5). Συνολικά μελετήθηκαν πάνω από 100 παράμετροι και έγιναν όλοι οι πιθανοί συσχετισμοί και διαχωρισμοί σε υποομάδες. Στόχος ήταν η εύρεση των επιδόσεων, αλλά και η προσπάθεια κατατεμαχισμού του δείγματος σε καπνιστικό περιβάλλον, ώστε να βρεθούν οι σημαντικότεροι παράγοντες, οι οποίοι επηρεάζουν τις επιδόσεις των παθητικών καπνιστών.ΑΠΟΤΕΛΕΣΜΑΤΑΈχουν καλύτερη μέγιστη πρόσληψη οξυγόνου σε σχέση με την προβλεπόμενη τιμή όσοι δεν εργάζονται σε καπνιστικό περιβάλλον (διαφορά 11,7% με p=0,0038 για τον σχετικό όγκο οξυγόνου στο VO2max, διαφορά 11,76% με p=0,0037 για τον απόλυτο όγκο οξυγόνου στο VO2max).Η αποκατάσταση είναι ομαλότερη για τους εργαζόμενους σε μη καπνιστικό περιβάλλον (διαφορά 11,7333% με p=0,0182 για τον σχετικό όγκο οξυγόνου στην ανάκαμψη, διαφορά 11,666% με p=0,019 για τον απόλυτο όγκο οξυγόνου στην ανάκαμψη). Παρατηρείται συγκέντρωση κοτινίνης σε πολύ μεγαλύτερο ποσοστό για όσους εργάζονται σε καπνιστικό περιβάλλον (διαφορά 229 με p=0,049).Στη σπιρομέτρηση και στο τεστ βασικού μεταβολισμού δεν παρουσιάστηκαν διαφορές.Ο παράγοντας καπνιστικό περιβάλλον επηρεάζει περισσότερο τις επιδόσεις των γυναικών συγκριτικά με τις αντίστοιχες των αντρών. ΣΥΜΠΕΡΑΣΜΑ- Οι εργοσπιρομετρικές μετρήσεις έδειξαν βεβαρυμένα αποτελέσματα για όσους εργάζονται σε καπνιστικό περιβάλλον και χαρακτηρίζονται ως παθητικοί καπνιστές.
Ο πολιτικός ρόλος των μεγάλων οικογενειών κατά την παλαιολόγεια περίοδο
Authors: Σολωμού Σταυρούλα
Published: September 2021

Στόχος της παρούσας διατριβής είναι να διερευνήσει μέσω της διακειμενικότητας, της πολύπλευρης προσέγγισης και με συνθετικό τρόπο, τον πολιτικό ρόλο των μεγάλων οικογενειών κατά την παλαιολόγεια περίοδο. Πρώτα απ' όλα, ο πολιτικός ρόλος είναι απότοκος της φυσιογνωμίας του ύστερου Βυζαντίου (1258-1453). Επιπροσθέτως, διέπεται από έναν έντονο συγκεντρωτισμό πολιτικών καθηκόντων στα μέλη των οικογενειών. Μάλιστα, η τάση αυτή ενισχύεται κατά το πρώτο ήμισυ του 15ου αιώνα. Χάρη στη διεξαχθείσα έρευνα, οι μεγάλες οικογένειες με πολιτική δράση, δύναται να κατηγοριοποιηθούν σε κωνσταντινουπολίτικες και σε επαρχιακές. Περαιτέρω, οι πρώτες, σε αυτοκρατορικές, σε αναβαθμισμένες που προέρχονται από την κομνήνεια περίοδο και την περίοδο της Νίκαιας, σε νέες, που εμφανίζονται στο πολιτικό προσκήνιο κατά την παλαιολόγεια εποχή και σε υποβαθμισμένες, που περιθωριοποιούνται από την πολιτική εξουσία. Με τη σειρά τους, οι επαρχιακές κατηγοριοποιούνται σε ηγεμονικές (Άγγελοι-Δούκες στην Ήπειρο, Μεγαλοκομνηνοί στην Τραπεζούντα) οι οποίες συνήπταν σχέσεις με τις αυτοκρατορικές. Επιπλέον, μέλη των οικογενειών της πρωτεύουσας αναλαμβάνουν καθήκοντα στην επαρχία, ενώ απαντούν και οικογένειες, των οποίων η δράση περιορίζεται στα όρια μιας περιοχής. Η δράση των οικογενειών είναι πολύπλευρη και εκτείνεται στον οικονομικό, στρατιωτικό, εκκλησιαστικό, δικαστικό τομέα, σε εκείνον της εξωτερικής πολιτικής και της ιδεολογίας. Ο πολιτικός ρόλος θεμελιώνεται σε ένα δίκτυο σχέσεων, το οποίο υφαίνεται ανάμεσα στους Παλαιολόγους και στις άλλες μεγάλες οικογένειες. Το δίκτυο διέπεται από πυκνότητα, ευρύτητα και συγκεντρωτικό χαρακτήρα. Εντοπίζονται δύο μεγάλοι πυλώνες, οι Παλαιολόγοι και οι Καντακουζηνοί, γύρω από τους οποίους πλέκεται το δίκτυο. Οι συγγενικές και φιλικές σχέσεις επικουρούν στην οικοδόμηση του δικτύου, όπως και οι κεντρομόλες δυνάμεις. Σχετικά με την αποτίμηση των κειμένων, τα κείμενα της διοίκησης, αντικατοπτρίζοντας την ιεραρχική κατάταξη των αξιωμάτων, συνιστούν πολύτιμη πηγή για τον πολιτικό ρόλο. Οι αφηγηματικές πηγές, πεζές ή έμμετρες, δηλώνουν, περιγράφουν και αναλύουν, υπό την οπτική εκάστου συγγραφέα, την πολιτική δράση των προσώπων. Τα μοναστηριακά έγγραφα και η αλληλογραφία συμβάλλουν στον εντοπισμό του δικτύου των σχέσεων, στην ευνοϊκή ή δυσμενή θέση μιας οικογένειας ή ενός μέλους αυτής. Επίσης, τα ρητορικά κείμενα αντανακλούν την πολιτική ιδεολογία και τα πρόσωπα που συντηρούν αυτή. Τα αγιολογικά, επαινούν από τον οίκο των Παλαιολόγων, τον Ανδρόνικο Β΄και τον Μανουήλ Β΄, ενώ στηλιτεύουν τον Μιχαήλ Η΄.Τέλος, από τα σατιρικά, η Επιδημία Μάζαρη φωτίζει τις σχέσεις κέντρου- περιφέρειας, όπως και την πολιτική δράση των κατά τόπους οικογενειών. Εν κατακλείδι, ο πολιτικός ρόλος των μεγάλων οικογενειών καταδεικνύει τον αγώνα του Βυζαντίου για επιβίωση ενόψει των αντίξοων εσωτερικών και εξωτερικών συνθηκών.
Investigation of the plio-pleistocene eastern mediterranean ichthyofauna and paleoenvironmental representations on Rhodes and Crete islands
Authors: Αγιάδη Κωνσταντίνα
Published: September 2021

Η διατριβή έχει σκοπό την ανασύσταση της ιχθυοπανίδας του Πλειοκαίνου και του Πλειστοκαίνου της ανατολικής Μεσογείου και την διερεύνηση της δυνατότητας να χρησιμοποιηθούν τα δεδομένα αυτά για την εκτίμηση των παλαιοπεριβαλλοντικών παραμέτρων σε επιλεγμένες περιοχές μελέτης. Η μεθοδολογία που ακολουθήθηκε περιλαμβάνει τη δειγματοληψία γεωλογικών τομών στις νήσους Ρόδο και Κρήτη, τον προσδιορισμό των απολιθωμένων ωτολίθων ιχθύων που βρέθηκαν στα ιζήματα αυτά, την συστηματική ταξινόμηση των ωτολίθων και την παλαιοβαθυμετρική και παλαιοοικολογική ανάλυση των συναθροίσεων ιχθύων. Συνολικά προσδιορίστηκαν 81 είδη τελεόστεων ιχθύων που τοποθετούνται σε 60 γένη και 34 Οικογένειες. Η στρωματογραφική εξάπλωση 29 ειδών επεκτάθηκε. Συγκεκριμένα, 12 είδη καταγράφηκαν για πρώτη φορά στο Ζάγκλιο της ανατολικής Μεσογείου, 8 ειδών στο Γελάσιο και 21 στο Καλάβριο. Στις περιοχές μελέτης διαχωρίστηκαν τα επί μέρους στάδια παλαιοπεριβαλλοντικής εξέλιξης, με βάση τη σύνθεση της ιχθυοπανίδας. Συμπεραίνεται ότι οι ωτόλιθοι ιχθύων αποτελούν καταλληλότερο μέσο για την ανασύνθεση της πανίδας των ψαριών κατά το παρελθόν. Η παρούσα μελέτη είναι η πρώτη συμβολή στην μελέτη της παλαιάς ιχθυοπανίδας στο χώρο της ανατολικής Μεσογείου.
Αεροδυναμική σχεδίαση, ανάλυση και βελτιστοποίηση λειτουργίας ανεμογεννητριών
Authors: Βαφειάδης Κυριάκος
Published: September 2021

Ο άνεμος αξιοποιήθηκε από τον άνθρωπο από τα αρχαία χρόνια και αποτελεί μια αξιόπιστη ανανεώσιμη πηγή ενέργειας. Η αποδοτική του αξιοποίηση απαιτεί τον σχεδιασμό και βελτιστοποίηση των αιολικών μηχανών. Σκοπός της παρούσας διατριβής είναι η ανάπτυξη μεθόδου σχεδίασης και βελτιστοποίησης πτερυγίων ανεμογεννητριών, η ανάλυση της λειτουργίας ανεμογεννητριών με χρήση Υπολογιστικής Ρευστοδυναμικής και η μελέτη βελτιστοποίησης της λειτουργίας ανεμογεννητριών ενταγμένων στο αστικό τοπίο και ανεμογεννητριών ενταγμένων στο κτίριο.Σε αυτή την κατεύθυνση αναπτύχθηκε μια μέθοδος για την αεροδυναμική βελτιστοποίηση των πτερυγίων ανεμογεννητριών η οποία βασίζεται στη παραμετροποίηση της γεωμετρίας των χρησιμοποιούμενων αεροτομών με καμπύλες Bézier και τη βελτιστοποίησή τους με χρήση Γενετικών Αλγορίθμων. Τα αποτελέσματα της βελτιστοποίησης οδήγησαν στην ανάπτυξη αεροτομών με βέλτιστα αεροδυναμικά χαρακτηριστικά για συγκεκριμένες λειτουργικές συνθήκες.Επίσης, μελετήθηκε η μοντελοποίηση της λειτουργίας ανεμογεννητριών με χρήση Υπολογιστικής Ρευστοδυναμικής και μοντέλων τύρβης. Για αυτόν τον σκοπό πραγματοποιήθηκε προσομοίωση ενός γνωστού πειράματος αεροδυναμικής που έλαβε χώρα σε αεροσήραγγα της NASA. Τα αποτελέσματα της υπολογιστικής ανάλυσης συγκρίθηκαν με τα αποτελέσματα της πειραματικής μελέτης και βρέθηκε εξαιρετική συμφωνία.Μια καινοτόμος τροποποίηση των συμβατικών ανεμογεννητριών είναι η ένταξή τους σε ένα κέλυφος. Με αυτόν τον τρόπο αυξάνεται σημαντικά η παραγόμενη ισχύς δεδομένης ανεμογεννήτριας. Η τροποποίηση αυτή συνίσταται για μικρές ανεμογεννήτριες οι οποίες λειτουργούν στο αστικό τοπίο όπου οι ανεμολογικές συνθήκες δεν είναι οι βέλτιστες. Στο πλαίσιο αυτής της διατριβής μελετήθηκε η ένταξη εντός κελύφους τόσο ανεμογεννήτριας οριζόντιου άξονα όσο και ανεμογεννήτριας καθέτου άξονα. Τα αποτελέσματα που προέκυψαν από την προσομοίωση με Υπολογιστική Ρευστοδυναμική έδειξαν καλή συμφωνία με αντίστοιχα αποτελέσματα άλλων ερευνητών. Η παραγόμενη ισχύς μιας ανεμογεννήτριας με κέλυφος αυξάνεται αναλογικά με την παροχή αέρα μέσω του κελύφους και μπορεί ακόμη και να υπερδιπλασιαστεί με κατάλληλη μορφοποίηση του κελύφους.
Η διδασκαλία των θερμικών φαινομένων μέσω συστήματος διαχείρισης μάθησης (Learning Managing System) σε μαθητές δημοτικού
Authors: Σκέλλας Αντώνης
Published: September 2021

Σε αυτή την έρευνα σχεδιάστηκε, αναπτύχθηκε και εφαρμόστηκε μία εκπαιδευτική παρέμβαση για τη διδασκαλία των Θερμικών Φαινομένων σε μαθητές Δημοτικού Σχολείου. Η διδασκαλία πραγματοποιήθηκε με 2 μεθόδους: α) με παραδοσιακό τρόπο και β) με χρήση Πληροφορικής γενικά αλλά και ενός Συστήματος Διαχείρισης Μάθησης (Learning Management System – LMS) που σχεδιάστηκε και διαμορφώθηκε ειδικά για την παρούσα μελέτη. Έλαβαν μέρος τρεις ομάδες μαθητών ηλικίας 10-12 ετών. Υπήρχαν δύο πειραματικές ομάδες και μία επιπλέον ομάδα ελέγχου και έγινε σύγκριση μεταξύ τους. Επιτεύχθηκε έτσι σύγκριση ανάμεσα σε παλιό και νέο σχολικό curriculum, στη διδασκαλία των Θερμικών Φαινομένων. Εκτός του προκαταρκτικού τεστ για τον έλεγχο του ερωτηματολογίου, σε κάθε ομάδα - με εξαίρεση την ομάδα ελέγχου - μετρήθηκε η γνώση σε 3 διαφορετικές στιγμές (pre, post και late-post) ώστε να μελετηθεί διεξοδικά ο βαθμός κατανόησης των εννοιών από τους μαθητές. Συγκριτικά, τα αποτελέσματα των 2 πειραματικών ομάδων από 3 διαφορετικές στιγμές δείχνουν αρχικά ότι οι εκπαιδευτικοί στόχοι επιτεύχθηκαν. Επίσης, φαίνεται η αρτιότητα αλλά και η προσθετική αξία του LMS που σχεδιάστηκε, αναπτύχθηκε και δοκιμάστηκε. Τέλος, εκ πρώτης όψεως δείχνει το νέο σχολικό curriculum (είτε με χρήση LMS είτε χωρίς) να υπερέχει του παλαιού.
Η λειτουργία των χαρακτήρων στα μυθιστορήματα του Μένη Κουμανταρέα
Authors: Γκάτση Γρηγορία
Published: September 2021

Η παρούσα διατριβή επικεντρώνεται στη μελέτη των λογοτεχνικών χαρακτήρων στα μυθιστορήματα του Μένη Κουμανταρέα, ενός από τους σπουδαιότερους Έλληνες μεταπολεμικούς πεζογράφους. Στόχος της διατριβής είναι να μελετηθούν οι θέσεις, οι σχέσεις και οι ρόλοι των δύο φύλων μέσα από τη σύγκριση των ανδρικών και γυναικείων χαρακτήρων και να προβληθούν τα ζητήματα έμφυλης ταυτότητας μέσω του θεωρητικού άξονα των Πολιτισμικών Σπουδών και ειδικότερα του Έμφυλου λόγου. Σε κάθε κεφάλαιο παρατίθενται στοιχεία αναφορικά με την υπόθεση, τον τίτλο, τη δομή, τα θεματικά μοτίβα, τις αφηγηματικές τεχνικές και την κριτική πρόσληψη του κάθε μυθιστορήματος και στη συνέχεια εξετάζονται οι βασικοί ανδρικοί και γυναικείοι χαρακτήρες και εξάγονται τα σχετικά συμπεράσματα. Μέσω λεπτομερών συγκρίσεων όλων των εξετασθέντων ανδρικών και γυναικείων χαρακτήρων ανάλογα με την ηλικία τους, την οικογενειακή κατάστασή τους και την αντιμετώπιση του γάμου από πλευράς τους, το μορφωτικό τους επίπεδο, την κοινωνική τους προέλευση, την πολιτικοποίησή τους και την επαγγελματική απασχόλησή τους καταδεικνύονται οι λεπτές αποχρώσεις των σχέσεων των δύο φύλων και επισημαίνεται ότι οι χαρακτήρες του Κουμανταρέα αποτελούν «σύνθετους αντιήρωες», με κύρια χαρακτηριστικά τους τη φθορά και την πτώση. Επιπλέον, από την ενδελεχή μελέτη των χαρακτήρων προκύπτει ότι ο Κουμανταρέας απορρίπτει τις θέσεις που αντιμετωπίζουν το φύλο ως φυσικό δεδομένο και ενστερνίζεται τις απόψεις περί του φύλου ως κατασκευής. Με όρους έμφυλης ταυτότητας ο συγγραφέας υιοθετεί την κονστρουκτιβιστική θεώρηση και αποτυπώνει τις σχέσεις μεταξύ άνδρα και γυναίκας ανατρεπτικά.
Διαταραχές αγωγής μετά από διαδερμική αντικατάσταση αορτικής βαλβίδας
Authors: Καρυοφύλλης Παναγιώτης
Published: September 2021

Εισαγωγή. Μιά από τις σημαντικότερες και συχνότερες επιπλοκές μετά από διακαθετηριακή εμφύτευση αορτικής βαλβίδας (TAVI) είναι η βλάβη στο σύστημα αγωγής που μπορεί να οδηγήσει στην εμφάνιση πλήρους κολποκοιλιακού αποκλεισμού και νέων σκελικών αποκλεισμών. Σκοπός. Σκοπός της μελέτης ήταν η ανίχνευση κλινικών, ηλεκτροκαρδιογραφικών και ηλεκτροφυσιολογικών παραγόντων υπεύθυνων για διαταραχές αγωγής σε ασθενείς που υποβλήθηκαν σε TAVI με τη βαλβίδα τύπου CoreValve.Μέθοδοι. Σαρανταπέντε διαδοχικοί ασθενείς με σοβαρή αορτική στένωση που υποβλήθηκαν σε διακαθετηριακή εμφύτευση CoreValve τυχαιοποιήθηκαν 2:1 σε ηλεκτροκαρδιογραφικές και ηλεκτροφυσιολογικές συν ηλεκτροκαρδιογραφικές εκτιμήσεις. Στους ασθενείς με πλήρη κολποκοιλιακό αποκλεισμό εμφυτεύθηκαν βηματοδότες. Παρακολούθηση πραγματοποιήθηκε στους 1,6,12 και 24 μήνες.Αποτελέσματα. Η αγωγή επηρεάστηκε στο σύνολο των ασθενών μετά την TAVI. Το QRS διευρύνθηκε κυρίως λόγω των νέων αποκλεισμών αριστερού σκέλους (LBBBs). Εντός μηνός, 10 ασθενείς (22%) εμφάνισαν πλήρη κολποκοιλιακό αποκλεισμό και 15 ασθενείς (33%) κάποιο νέο σκελικό αποκλεισμό, με τα LBBBs να είναι τα πιο συχνά (14–31%). Στους 30 ασθενείς που υποβλήθηκαν σε ηλεκτροφυσιολογική μελέτη, τα παρατεταμένα διαστήματα HV ήταν προγνωστικά για εμφύτευση βηματοδότη.Συμπέρασμα. Η αγωγή επηρεάστηκε στους ασθενείς που υποβλήθηκαν σε TAVI με τοποθέτηση CoreValve, αλλά σοβαρές επιπλοκές που απαιτήθηκε εμφύτευση βηματοδότη παρουσιάστηκαν γενικά σε ασθενείς με προϋπάρχουσες διαταραχές αγωγής.
Οργάνωση και λειτουργία των σχολείων της Κοζάνης κατά την ύστερη οθωμανική περίοδο (1860-1912) με βάση τα αρχεία της πόλης
Authors: Μαλούτα Μαρία
Published: September 2021

Στην παρούσα μελέτη εξετάζονται πτυχές της οργάνωσης και λειτουργίας των σχολείων της Κοζάνης την ύστερη οθωμανική περίοδο 1860-1912 με βάση τα αρχεία της πόλης. Θεσμικά όργανα της εκπαιδευτικής διοίκησης στην Κοζάνη ήταν η Δημογεροντία, η σχολική Εφορεία, οι σχολάρχες των εκπαιδευτηρίων και ο σχολικός επόπτης. Κατά την υπό εξέταση περίοδο λειτούργησαν στην Κοζάνη « Γυμνάσιον πλήρες», «Τελεία Αστική Σχολή Αρρένων», «Τελεία Κεντρική Σχολή Αρρένων », «Νηπιαγωγείο», «Παρθεναγωγείο» και Παράρτημά του, επαυξάνοντας τη φήμη της ως σπουδαίου εκπαιδευτικού κέντρου της ύστερης οθωμανικής περιόδου. Οι τοπικοί φιλεκπαιδευτικοί σύλλογοι «Φοίνικας» και Πανδώρα» της Κοζάνης, πολλοί ευεργέτες, εκπαιδευτικοί και σχολική Εφορεία συνεπικουρούσαν στη λειτουργία των εκπαιδευτηρίων της πόλης.
Η εγελιανή διαλεκτική και το τραγικό
Authors: Κοντογιάννη Αμαλία
Published: September 2021

Η εμβάθυνση της γνώσης σ’ ένα πεδίο που αφορά τόσο το θέατρο όσο και την ίδια τη ζωή, και συγκεκριμένα, αυτό που ορίζεται ως η τραγική κατάσταση της ανθρώπινης ύπαρξης αποτέλεσε έναυσμα για τη συγγραφή αυτής της μελέτης. Στόχος της να δώσει πειστικές απαντήσεις στα παρακάτω ερωτήματα: Τι είναι το τραγικό; Τι είναι το τραγικό στο θέατρο; Είναι δυνατός ο όρισμός του ως έννοιας και λειτουργίας στο σύγχρονο θέατρο; Στο πρώτο μέρος της, που παρακολουθεί την ιστορική εξέλιξη της έννοιας, εντοπίζει τα συστατικά στοιχεία του τραγικού στο θέατρο από τη γέννησή του και καταγράφει τις εννοιολογικές και μορφολογικές μετατοπίσεις που υπέστη ο όρος σε σημαντικούς σταθμούς της ιστορίας του μέχρι και τον 20ο αιώνα. Συνθέτει, έτσι, μια γενεαλογία του τραγικού και απομονώνει τους βασικούς όρους που συνδέονται διαχρονικά με την πραγμάτευση του τραγικού αποκαλύπτοντας την ουσιαστική συνθήκη εμφάνισής του και εξασφαλίζοντας τη δυνατότητα ανίχνευσής του στα κείμενα. Στο δεύτερο μέρος ακολουθεί η σύνθεση ενός θεωρητικού μεθοδολογικού εργαλείου για τη διάνωση του τραγικού, που βασίζεται σε πρωτότυπη ερμηνεία του εγελιανού διαλεκτικού μηχανισμού και αναδεικνύει τη λειτουργία της ‘αναίρεσης’ (Aufhebung) ως βασική προϋπόθεση και πυρήνα της τραγικής κατάστασης. Η εφαρμογή του σχήματος αυτού σε συγκεκριμένα θεατρικά κείμενα των Samuel Beckett, Heiner Μüller, Edward Bond, Sarah Kane, Howard Barker και Δημήτρη Δημητριάδη, στη συνέχεια, επιτρέπει την αναγνώριση και καταγραφή μορφών του τραγικού στην Ευρώπη, στο β΄μισό του 20ου αιώνα και οδηγεί στη διατύπωση ενός πρωτότυπου, σαφούς και κατά το δυνατόν πλήρους ορισμού του τραγικού.
Σημασιολογικό μοντέλο ελέγχου πρόσβασης για κατανεμημένα περιβάλλοντα
Authors: Παπαγιαννακοπούλου Ευγενία
Published: September 2021

Μία σύγχρονη τάση στην εξέλιξη των συστημάτων λογισμικού συνίσταται στηναπομάκρυνση από τη λογική της κάθετης ολοκλήρωσης και την υιοθέτηση πιο ευέλικτωναρχιτεκτονικών που βασίζονται στη δυναμική διασυνεργασία κατανεμημένων και ετερο-γενών οντοτήτων. Ωστόσο, η αλληλεπίδραση διαφορετικών φορέων και ετερογενών συ-στημάτων προϋποθέτει και συνεπάγεται διαμοιρασμό πόρων και χρήση και διακίνηση ευαί-σθητων πληροφοριών, εγείροντας ταυτόχρονα ζητήματα ακεραιότητας και διαθεσιμότη-τας των υποκείμενων πόρων με σαφή αντίκτυπο στην ιδιωτικότητα.Στο πλαίσιο αυτό, η Διατριβή έχει σαν αντικείμενο την ανάπτυξη τεχνολογιώνελέγχου πρόσβασης και χρήσης σε κατανεμημένα περιβάλλοντα, με έμφαση στην προστα-σία της ιδιωτικότητας. Βασικός στόχος είναι η ολιστική θεώρηση του ελέγχου πρόσβασης,ο οποίος δεν εστιάζει σε μεμονωμένες ενέργειες, αλλά η διαδικασία λήψης απόφασης γιατην παροχή πρόσβασης λαμβάνει επιπλέον υπόψη την αλληλεπίδραση μεταξύ συστημά-των.Τη βάση του συστήματος συνιστά το Σημασιολογικό Μοντέλο Πληροφοριών πουπαρέχει αφαιρετική αναπαράσταση των βασικών οντοτήτων των κατανεμημένων συστη-μάτων, καθώς και τις μεταξύ τους συσχετίσεις, ενώ θεμελιώνεται στη βάση των απαιτή-σεων που προκύπτουν από την επεξεργασία των νομικών και κανονιστικών διατάξεωνπου αφορούν την προστασία των δεδομένων. Το Σημασιολογικό Μοντέλο Πολιτικών χρη-σιμοποιείται για την προδιαγραφή κανόνων πάνω στις οντότητες του μοντέλου πληρο-φοριών, οι οποίοι χαρακτηρίζονται από υψηλό βαθμό εκφραστικότητας και δύνανται ναπεριγράψουν περιορισμούς που τα υφιστάμενα μοντέλα αδυνατούν να ενσωματώσουν.Μεταξύ άλλων, το μοντέλο επιτρέπει τον προσδιορισμό κανόνων σε οποιοδήποτε επίπεδοαφαίρεσης, καθώς και σύνθετων εξαρτήσεων μεταξύ ενεργειών και οντοτήτων, επιτρέπο-ντας την προδιαγραφή προηγμένων περιορισμών διαχωρισμού και σύζευξης καθηκόντων.Και τα δύο μοντέλα υλοποιούνται από σημασιολογικές οντολογίες, οι οποίες απο-τελούν τη βάση για την εξαγωγή γνώσης. Η τελευταία πραγματοποιείται σε δύο στάδια.Το πρώτο αφορά την εξαντλητική εξαγωγή γνώσης σε μη πραγματικό χρόνο και περιλαμ-βάνει την εξαγωγή μετακανόνων και την εξαγωγή γνώσης από το σύνολο των κανόνων παρέχοντας τη δυνατότητα για αποτίμηση μεμονωμένων ενεργειών πρόσβασης. Το δεύ-τερο στάδιο, εκμεταλλευόμενο τα αποτελέσματα του πρώτου, αφορά τη σε πραγματικό χρόνο λήψη αποφάσεων αναφορικά με την αλληλεπίδραση μεταξύ των κατανεμημένωνσυστημάτων, τα επιτρεπτά σενάρια εκτέλεσης και την εξαγωγή συμπληρωματικών οδη-γιών που πρέπει να ακολουθούνται.
Παιδιά μονογονεϊκών οικογενειών και κοινωνικός αποκλεισμός
Authors: Κιρκιγιάννη Φωτεινή
Published: September 2021

Παρά το γεγονός ότι η σχετική έρευνα και βιβλιογραφία επισημαίνουν το ζήτημα του κοινωνικού αποκλεισμού των παιδιών από μονογονεϊκές οικογένειες, ωστόσο, δεν έχει διεξαχθεί επαρκώς στη χώρα μας μία πολύπλευρη, όσον αφορά τους τομείς της ζωής, και σε βάθος διερεύνηση του θέματος που σχετίζεται με τον κοινωνικό αποκλεισμό των παιδιών δημοτικού σχολείου των οικογενειών αυτών. Σκοπός της παρούσας έρευνας είναι η μελέτη του βαθμού στον οποίο βιώνουν κοινωνικό αποκλεισμό τα παιδιά των Δ΄, Ε΄ και ΣΤ΄ τάξεων του δημοτικού σχολείου από μονογονεϊκές οικογένειες συγκριτικά με τους/τις συμμαθητές/τριές τους από πυρηνικές οικογένειες. Στην έρευνα συμμετείχαν εκατό (100) παιδιά μονογονεϊκών οικογενειών και εκατό (100) παιδιά πυρηνικών οικογενειών που φοιτούσαν κατά το σχολικό έτος 2014-2015 σε δημοτικά σχολεία του νομού Αττικής. Συμμετείχαν επίσης εκατό (100) μονογονείς, οι οποίοι είχαν την επιμέλεια των παιδιών τους, εκατό (100) γονείς πυρηνικών οικογενειών και εκατό (100) δάσκαλοι/δασκάλες. Για την επίτευξη του σκοπού και των στόχων της έρευνας χρησιμοποιήθηκε ως μέσο συλλογής δεδομένων το ερωτηματολόγιο. Κατασκευάστηκαν τρία ερωτηματολόγια, ένα για τα παιδιά των μονογονεϊκών και των πυρηνικών οικογενειών, ένα για τους γονείς τους που συμμετείχαν στην έρευνα και ένα για τους/τις δασκάλους/ες τους. Τα αποτελέσματα της έρευνας αναδεικνύουν με σαφήνεια ότι η περιορισμένη εμπλοκή του πατέρα στη ζωή της μονογονεϊκής οικογένειας της μητέρας και η δυσχερής κοινωνικοοικονομική κατάσταση αυτής, δημιουργούν στα παιδιά πολλές κοινωνικές μειονεξίες και τα οδηγούν συχνά σε κοινωνικό αποκλεισμό. Δείχνουν ειδικότερα ότι τα παιδιά των μονογονέων βιώνουν κοινωνικό αποκλεισμό σε όλες τις πτυχές της ζωής τους σε μεγαλύτερο βαθμό από ό,τι τα παιδιά των πυρηνικών οικογενειών. Τα ευρήματα αυτά αφήνουν να διαφανεί πως εκείνο που χρειάζεται πρωτίστως για τα παιδιά των μονογονέων και τις οικογένειές τους είναι η λήψη συνδυαστικών μέτρων οικονομικής, κοινωνικής και εκπαιδευτικής πολιτικής, προσαρμοσμένων στις ιδιαιτερότητες της κάθε μορφής μονογονεϊκής οικογένειας και της σύγχρονης ελληνικής πραγματικότητας. Είναι η άμεση διαμόρφωση ενός αποτελεσματικού θεσμικού πλαισίου στήριξής τους, ικανού να αποτρέπει την παγίδα της φτώχειας και του κοινωνικού αποκλεισμού τους σε μία περίοδο μίας συνεχώς διογκούμενης οικονομικής και κοινωνικής κρίσης για τη χώρα μας, κατά την οποία θίγονται ολοένα και περισσότερο τα δικαιώματα και η αξιοπρέπεια των κοινωνικά ελάχιστα ευνοημένων ατόμων ή ομάδων.
Ανάλυση έκφρασης και μελέτη αποπτωτικών γονιδίων στην παιδική λευχαιμία
Authors: Σταμάτη Λαμπρινή
Published: September 2021

Σκοπός της διδακτορικής διατριβής ήταν η μελέτη της έκφρασης των γονιδίων BCL2, BAX και BCL2L12 σε παιδιά με Οξεία λεμφοβλαστική λευχαιμία (ΟΛΛ). Συλλέχθηκαν δείγματα μυελού των οστών (Μ.Ο) από ασθενείς στη διάγνωση και την 33η ημέρα θεραπείας με το πρωτόκολλο BFM-ALLIC καθώς και από μάρτυρες. Έγινε μελέτη της έκφρασης των γονιδίων με τη μεθοδολογία ποσοτικής PCR σε πραγματικό χρόνο μετά από απομόνωση ολικού RNA και αντίστροφη μεταγραφή. Παρατηρήθηκε αυξημένη έκφραση των BCL2, BCL2/BAX, BCL2L12 στους ασθενείς με ΟΛΛ σε σχέση με τους μάρτυρες καθώς και αυξημένη έκφραση των γονιδίων στους ασθενείς με ευνοϊκούς προγνωστικούς δείκτες στη διάγνωση. Βρέθηκε ότι χαμηλή έκφραση σχετίζεται με κακή απάντηση στη θεραπεία καθώς και με αυξημένο κίνδυνο υποτροπής και αυξημένο κίνδυνο θανάτου. Βρέθηκε επίσης ότι τα αυξημένα επίπεδα των BCL2, BAX μετά τη θεραπεία σχετίζονται με μικρότερους χρόνους επιβίωσης ενώ τα αυξημένα επίπεδα του BCL2L12 σχετίζονται με μεγαλύτερους χρόνους επιβίωσης. Τέλος, παρατηρείται αυξημένος κίνδυνος υποτροπής ακόμη και σε ασθενείς με ευνοϊκούς προγνωστικούς δείκτες και αυξημένα επίπεδα των γονιδίων BCL2, BAX μετά τη θεραπεία. Συμπερασματικά, φαίνεται ότι τα γονίδια μπορούν να χρησιμοποιηθούν πιθανότατα ως προγνωστικοί δείκτες για την ΟΛΛ κι ότι πιθανώς το BCL2L12 αναλαμβάνει προαποτωτικό ρόλο στην ΟΛΛ.
Επιτήρηση γριπώδους συνδρομής και γαστρεντερικών λοιμώξεων σε κρουαζιερόπλοια
Authors: Παυλή Ανδρούλα
Published: September 2021

Ο σκοπός της μελέτης είναι η εκτίμηση της επίπτωσης και η περιγραφή του φάσματος των αναπνευστικών (γριπώδους συνδρομής και οξείας αναπνευστικής λοίμωξης) και γαστρεντερικών λοιμώξεων σε επιβάτες και μέλη πληρώματος σε κρουαζιερόπλοιο. Ο αριθμός των μελετών στη βιβλιογραφία που σχετίζονται με το θέμα αυτό είναι περιορισμένες. Η μελέτη διεξήχθη από τον Ιανουάριο του 2011 έως το Δεκέμβριο του 2013 στο κρουαζιερόπλοιο Α κατά τη διάρκεια ταξιδιών προς τροπικούς και εύκρατους προορισμούς. Στη μελέτη συμπεριλήφθηκαν οι επιβάτες και τα μέλη πληρώματος που απευθύνθηκαν στις ιατρικές υπηρεσίες του κρουαζιερόπλοιου με συμπτώματα οξείας λοίμωξης του αναπνευστικού (ARI), γριπώδους συνδρομής (ILI) και γαστρεντερικής λοίμωξης (GI). Σε όλους τους ταξιδιώτες δόθηκαν συμβουλές πριν από το ταξίδι για τα μέτρα πρόληψης των αναπνευστικών και γαστρεντερικών λοιμώξεων, συμπεριλαμβανομένου και του εμβολιασμού κατά της γρίπης. Τα στοιχεία συλλέχθηκαν προοπτικά, χρησιμοποιώντας ένα τυποποιημένο έντυπο για κάθε ασθενή. Ο πιο συχνός προορισμός ήταν η Βόρεια Ευρώπη (90,7%). Οι περισσότερες κρουαζιέρες έλαβαν χώρα κατά τη διάρκεια της άνοιξης (34%) με μέση διάρκεια ταξιδιού 10,6 ημέρες. Συνολικά μελετήθηκαν 440 ασθενείς επιβάτες και 421 ασθενείς μέλη του πληρώματος, με μέση ηλικία 72,6 ± 9,5 και 33 ± 7 έτη αντίστοιχα. ILI, ARI και GI διαγνώστηκαν σε 144 (32,7%), 70 (15,9%) και 75 (17%) συμπτωματικούς επιβάτες και 46 (10,9%), 337 (80%) και 1 (0,2%) συμπτωματικά μέλη πληρώματος αντίστοιχα. Ο δείκτης προσβολής (attack rate) για ILI, ARI και GI ήταν 0,2%, 0.095% και 0,1% για τους ασθενείς επιβάτες αντίστοιχα και 0,14%, 1% και 0,003% για τους ασθενείς μέλη του πληρώματος αντίστοιχα.Η συχνότητα εμφάνισης συμπτωμάτων ILI και ARI ήταν στατιστικά σημαντική σε σχέση με τον προορισμό, την εποχή και τη διάρκεια του ταξιδιού για τις περιπτώσεις επιβατών και τα μέλη πληρώματος και για GI, για τις περιπτώσεις των επιβατών (P value <0,001). Η επίπτωση των ILI, ARI και GI ήταν υψηλότερη κατά τη διάρκεια του χειμώνα, σε ταξίδια προς τη Νότια Αμερική και για διάρκεια άνω των 14 ημερών.Συμπερασματικά, οι αναπνευστικές (ILI, ARI) και γαστρεντερικές λοιμώξεις (GI) εξακολουθούν να αποτελούν σημαντικά προβλήματα για τον επιβάτη και το πλήρωμα κατά τη διάρκεια μιας κρουαζιέρας. Η συμβουλευτική πριν από το ταξίδι σε ό,τι αφορά την πρόληψη των αναπνευστικών και γαστρεντερικών λοιμώξεων είναι ζωτικής σημασίας. Η επιτήρηση και η εφαρμογή των μέτρων ελέγχου είναι σημαντική για την πρόληψη των επιδημιών εν πλω.
Εκπαιδευτικές προσεγγίσεις της ειδικής θεωρίας της σχετικότητας με ψηφιακές τεχνολογίες
Authors: Γουσόπουλος Δημήτριος
Published: September 2021

Η Ειδική Θεωρία της Σχετικότητας αποτελεί μια από τις σημαντικότερες θεωρίες του 20ου αιώνα και έχει αλλάξει τον τρόπο που βλέπουμε το σύμπαν. Είναι μέρος πολλών προπτυχιακών προγραμμάτων σπουδών και προτείνεται από πολλούς ερευνητές η ένταξη της στην ανώτερη δευτεροβάθμια εκπαίδευση. Η Ειδική Θεωρία της Σχετικότητας συνδυάζει τον χώρο και το χρόνο και καθώς μελετά αφηρημένα φαινόμενα οδηγεί τους μαθητές στο να αντιμετωπίζουν δυσκολίες στην κατανόηση των βασικών αρχών και των συνεπειών των αρχών αυτών. Σε αυτή τη διδακτορική διατριβή διακρίνουμε δύο μέρη. Στο πρώτο μέρος παρουσιάζουμε την έρευνα που διενεργήσαμε προκειμένου να προσδιορίσουμε τις προαναφερθείσες δυσκολίες. Το δείγμα αποτελούταν από 45 φοιτητές, οι οποίοι δεν είχαν ως κύριο γνωστικό αντικείμενο τη Φυσική. Ο σκοπός της έρευνας μας ήταν να προσδιορίσουμε και να κατηγοριοποιήσουμε τις δυσκολίες που αντιμετωπίζουν οι φοιτητές όταν μελετούν τις βασικές αρχές της Ειδική Θεωρία της Σχετικότητας, καθώς και τις συνέπειες τους. Τα αποτελέσματα έδειξαν ότι οι φοιτητές αντιμετωπίζουν δυσκολίες κατά τη μελέτη της Ειδικής Σχετικότητας. Έτσι, προχωρήσαμε στο δεύτερο μέρος της διατριβής το οποίο περιελάμβανε τη δημιουργία ενός εκπαιδευτικού ψηφιακού περιβάλλοντος το οποίο θα βοηθούσε τους μαθητευόμενους να ξεπεράσουν τις οποίες δυσκολίες είχαν στην κατανόηση των βασικών αρχών και συνεπειών της Ειδικής Θεωρίας της Σχετικότητας. Το εν λόγω περιβάλλον, περιλαμβάνει αλληλεπιδραστικές προσομοιώσεις σχετικιστικών φαινομένων ( σχετικότητα του ταυτοχρονισμού, διαστολή του χρόνου, συστολή του μήκους). Προκειμένου να διερευνήσουμε τα μαθησιακά αποτελέσματα σχεδιάσαμε και υλοποιήσαμε ποσοτική έρευνα. Τα αποτελέσματα επιβεβαιώνουν την αρχική μας υπόθεση ότι οι εκπαιδευόμενοι όταν μελετούν την Ειδική Σχετικότητα μέσα στο ψηφιακό περιβάλλον που δημιουργήσαμε έχουν θετικότερα των συνήθων παραδοσιακών μεθόδων αποτελέσματα.
Διερεύνηση της αποτελεσματικότητας των ασκήσεων κινητοποίησης του περιφερικού νευρικού ιστού σε συνδυασμό με αυχενική έλξη σε ασθενείς με αυχενική ριζοπάθεια
Authors: Σάββα Χρήστος
Published: September 2021

Στόχος της διδακτορικής διατριβής ήταν να διερευνήσει την αποτελεσματικότητα της αυχενικής έλξης σε συνδυασμό με την εφαρμογή των ασκήσεων κινητοποίησης του περιφερικού νευρικού ιστού στην αντιμετώπιση της αυχενικής ριζοπάθειας. Πιλοτικά η διερεύνηση του συγκεκριμένου θεραπευτικού πλάνου πραγματοποιήθηκε με μια περιπτωσιακή μελέτη ενώ αργότερα πραγματοποιήθηκε μια διπλά τυφλή τυχαιοποιημένη ελεγχόμενη δοκιμασία (συμμετοχή σαράντα δύο ασθενών που ισομερώς κατανεμήθηκαν στις ομάδες ελέγχου και θεραπείας) με σαφώς καλύτερο μεθοδολογικό σχεδιασμό σε σχέση με την προηγούμενη μελέτη. Για την αξιολόγηση του συγκεκριμένου θεραπευτικού πλάνου χρησιμοποιήθηκαν τα όργανα αξιολόγησης the Neck Disability Index, the Patient-Specific Functional Scale and the Numeric Pain Rating Scale. Επιπρόσθετα, αξιολογήθηκε η δύναμη της λαβής της άκρας χειρός αλλά και το εύρος κίνησης της αυχενικής μοίρας της σπονδυλικής στήλης. Σύμφωνα με τα ευρήματα της διατριβής αποδείχτηκε πως η εφαρμογή της αυχενικής έλξης και των ασκήσεων κινητοποίησης του περιφερικού νευρικού ιστού μπορεί να αντιμετωπίσουν τον νευρογενή πόνο αλλά και να αναβαθμίσουν το επίπεδο λειτουργικότητας των ασθενών με αυχενική ριζοπάθεια. Περισσότερες μελλοντικές ερευνητικές εργασίας θα πρέπει να διεξαχθούν έτσι ώστε να διερευνηθεί η μακροπρόθεσμη αποτελεσματικότητα του συγκεκριμένου θεραπευτικού πλάνου αλλά και να συγκριθεί η δράση του σε σχέση με την αποτελεσματικότητα άλλων θεραπευτικών εργαλείων όπως είναι ο θεραπευτικός υπέρηχος κτλ.
Ο ρόλος των μεγαλουπόλεων της Ανατολικής Μεσογείου στη χημική σύσταση του αερολύματος στην ατμόσφαιρα
Authors: Ζαρμπάς Παύλος
Published: September 2021

Αντικειμενικός στόχος της παρούσας μελέτης, είναι η διερεύνηση του ρόλου των μεγαλουπόλεων της Ανατολικής Μεσογείου στη χημική σύσταση του αερολύματος στην ατμόσφαιρα. Για την επίτευξη του στόχου πραγματοποιήθηκαν τρεις δειγματοληψίες.Η δειγματοληψία στην περιοχή της Αθήνας πραγματοποιήθηκε στις εγκαταστάσεις του ΕΚΕΦΕ Δημόκριτος, αφορούσε αιωρούμενα σωματίδια ΡΜ10 και είχε διάρκεια 35 χρόνια, 1980-σήμερα. Στα δείγματα πραγματοποιήθηκαν αναλύσεις ιοντικής σύστασης με χρήση ιοντικής χρωματογραφίας. Μελετήθηκε η εποχική και διαχρονική διακύμανση των αερολυμάτων φυσικής και ανθρωπογενούς προέλευσης, ενώ παράλληλα πραγματοποιήθηκε και σύγκριση με δορυφορικά δεδομένα οπτικού βάθους αερολυμάτων (AOD).Η δεύτερη δειγματοληψία πραγματοποιήθηκε στην ίδια περιοχή και ήταν δειγματοληψία πεδίου. Είχε διάρκεια ενός μήνα, αρχές Ιανουαρίου αρχές Φεβρουαρίου 2013 και αφορούσε σωματίδια διαμέτρου PM1. Η ανάλυση πραγματοποιήθηκε με σύζευξη PILS (particle into liquid sampler) με ιοντική χρωματογραφία. Στόχος της ήταν η μελέτη της επίδρασης της καύσης βιομάζας, λόγω οικονομικής κρίσης, στη χημεία του αερολύματος της ευρύτερης περιοχής της Αθήνας. Υπολογίστηκαν οι συγκεντρώσεις ιόντων (συμπεριλαμβανομένων ιχνηθετών καύσης βιομάζας) και πραγματοποιήθηκε σύγκριση με μετρήσεις οργανικών ενώσεων από δεδομένα ACSM (Aerosol Chemical Speciation Monitor), καθώς και διασύγκριση δεδομένων συγκεντρώσεων για χημικά είδη που μετρούσαν από κοινού τα δύο όργανα.Τέλος, πραγματοποιήθηκαν ταυτόχρονες αναλύσεις ιοντικής σύστασης και οργανικού και στοιχειακού άνθρακα σε τρεις περιοχές, Κωνσταντινούπολη, Φινοκαλιά, Ίμβρο για το διάστημα Απρίλιος 2009-Φεβρουάριος 2010. Στόχος των δειγματοληψιών ήταν η αποσαφήνιση της επίδρασης της Κωνσταντινούπολης κατά κύριο λόγο, αλλά και της Αθήνας, στη χημεία του αερολύματος της ευρύτερης περιοχής. Για την επίτευξη του στόχου, πραγματοποιήθηκαν συγκρίσεις ξεχωριστά για τα ανθρωπογενή και φυσικά αερολύματα για όλες τις περιοχές δειγματοληψίας. Επίσης συγκρίθηκαν ξεχωριστά, τα αποτελέσματα από τις δύο αστικές και τις δύο απομακρυσμένες περιοχές. Η σύγκριση των αποτελεσμάτων των δύο απομακρυσμένων περιοχών υποβάθρου (Ίμβρου, Φινοκαλιάς), ήταν αυτή που ποσοτικοποίησε την επίδραση των εκπομπών των αστικών κέντρων, στις εκτός ορίων πόλης περιοχές.
Τεχνικές εκτίμησης και επιλογής συγχρονισμένων μετρήσεων φασιθετών σε συστήματα ηλεκτρικής ενέργειας
Authors: Μανουσάκης Νικόλαος
Published: September 2021

Τις τελευταίες δεκαετίες, η βιομηχανία ενέργειας ισχύος υπόκειται σε πολλαπλές αλλαγές εξαιτίας της απελευθέρωσης της αγοράς. Στις μέρες μας, οι ανταγωνιζόμενες μεταξύ τους αγορές ενέργειας παρέχουν επαρκή παραγωγή ισχύος, τεχνολογικές καινοτομίες, και πιο φθηνά τιμολόγια. Σ’ αυτό το περιβάλλον, η ασφαλής λειτουργία των ηλεκτρικών συστημάτων απαιτεί στενή παρακολούθηση των συνθηκών λειτουργίας τους. Αυτό επιτυγχάνεται μέσω των κέντρων ελέγχου, που συγκεντρώνουν τα δεδομένα που λαμβάνονται από διάφορους υποσταθμούς για να παράσχουν μία εκτίμηση των φασιθετών τάσης, των λήψεων των μετασχηματιστών, των καταστάσεων των διακοπτών, και άλλων μετρούμενων και μη μετρούμενων ηλεκτρικών μεγεθών και παραμέτρων του ηλεκτρικού συστήματος. Παραδοσιακά, τα διαθέσιμα δεδομένα είναι μετρήσεις οι οποίες παρέχονται από το σύστημα SCADA, και περιλαμβάνουν ενεργές και άεργες ροές και εγχύσεις ισχύος, όπως επίσης μέτρα τάσεων και καταστάσεις διακοπτικών στοιχείων. Με την έλευση του παγκοσμίου συστήματος προσδιορισμού θέσης (GPS), το σύνολο των μετρήσεων διευρύνθηκε ώστε να συμπεριλάβει τις διαθέσιμες συγχρονισμένες μετρήσεις φασιθετών, οι οποίες παρέχονται από τις μονάδες μέτρησης φασιθετών (PMUs). Αυτές είναι μετρητικές συσκευές που παρέχουν την απαραίτητη πληροφορία για την ελαχιστοποίηση και τον έλεγχο των απωλειών ισχύος και την αποφυγή προβλημάτων όπως οι μεγάλου μεγέθους διακοπές παροχής ισχύος. Αυτή η διατριβή επικεντρώνεται στα οφέλη από τη χρήση συγχρονισμένων μετρήσεων φασιθετών και μονάδων PMU με σκοπό την βελτίωση της εποπτείας και του ελέγχου του ηλεκτρικού συστήματος. Τα οφέλη διερευνώνται σε σχέση με την ανάλυση της παρατηρησιμότητας του μετρητικού συστήματος, τη βέλτιστη τοποθέτηση μονάδων PMU και την εκτίμηση κατάσταση του ηλεκτρικού συστήματος. Αρχικά, η διατριβή παρουσιάζει απλούς και αποτελεσματικούς αλγορίθμους που αφορούν την ανάλυση παρατηρησιμότητας, τον έλεγχο και την αποκατάσταση, για συστήματα που περιλαμβάνουν τόσο συμβατικές όσο και μετρήσεις φασιθετών. Καινοτόμες μέθοδοι βέλτιστης τοποθέτησης μονάδων PMU βασισμένες σε ευρετικούς και μαθηματικούς αλγορίθμους που διασφαλίζουν μέγιστη περίσσεια μετρήσεων και λαμβάνουν υπ’ όψιν την ύπαρξη ή μη συμβατικών μετρήσεων, επίσης προτείνονται. Τέλος, παρουσιάζονται διατυπώσεις του προβλήματος εκτίμησης κατάστασης βασισμένες στα ελάχιστα σταθμισμένα τετράγωνα, που περιλαμβάνουν τόσο κλασικές όσο και μετρήσεις φασιθετών τάσεως και ρεύματος. Οι προτεινόμενες διατυπώσεις επεξεργάζονται ταυτόχρονα ή μη τους διαφόρους τύπους μετρήσεων και αποφεύγουν οποιοδήποτε αριθμητικό πρόβλημα μπορεί να προκύψει από την χρησιμοποίηση πολικών ή καρτεσιανών συντεταγμένων των φασιθετών ρεύματος.Τα αποτελέσματα δείχνουν ότι η στρατηγική τοποθέτηση μερικών μονάδων PMU στο σύστημα μπορεί να αυξήσει σημαντικά την περίσσεια των μετρήσεων, και με τη σειρά της να βελτιώσει την ικανότητα ανίχνευσης και εντοπισμού των εσφαλμένων δεδομένων.
Διερεύνηση του μικροβιακού πληθυσμού και της βιοαποδομησιμότητας διασταλαγμάτων
Authors: Ρέμμας Νικόλαος
Published: September 2021

Στην παρούσα διδακτορική διατριβή πραγματοποιήθηκε λεπτομερής διερεύνηση των μικροβιακών κοινοτήτων διασταλαγμάτων χώρων υγειονομικής ταφής απορριμμάτων (Χ.Υ.Τ.Α.) και του ρόλου τους στη διαδικασία ωρίμανσής τους, ενώ διερευνήθηκε και ο βαθμός βιοαποδομησιμότητας των υγρών αυτών αποβλήτων. Έτσι, προσδιορίστηκε η δομή των μικροβιακών κοινοτήτων, καθώς και η βιοαποδομησιμότητα των παραγόμενων σε όλα τα στάδια λειτουργίας του Χ.Υ.Τ.Α. διασταλάγματων, ενώ εκτενώς ερευνήθηκε η δυναμική των μικροβιακών κοινοτήτων κατά την απομάκρυνση θρεπτικών σε βιοαντιδραστήρα μεμβρανών που λειτουργούσε υπό διαφορετικές οργανικές φορτίσεις με διασταλάγματα διαφορετικού βαθμού σταθεροποίησης, δηλαδή νεαρής προς ενδιάμεσης ηλικίας, καθώς και ώριμα διασταλάγματα.
Διαφοροποίηση των δεικτών αρτηριακής σκληρίας σε ασθενείς με πρωτοπαθή αρτηριακή υπέρταση και μεταβολικό σύνδρομο ανάλογα με την εκτροπή του μεταβολισμού του σακχάρου
Authors: Πιέτρη Παναγιώτα
Published: September 2021

Εισαγωγή. Το μεταβολικό σύνδρομο συσχετίζεται με αυξημένο καρδιαγγειακό κίνδυνο αν και η προβλεπτική του αξία, πέρα και πάνω από τους παράγοντες κινδύνου που περικλείει, έχει αμφισβητηθεί. Επιπρόσθετα, δεν υπάρχουν αρκετά δεδομένα για την πιθανή διαφοροποίηση της αγγειακής δυσλειτουργίας (εκτιμώμενη με την αρτηριακή σκληρία, τα ανακλώμενα κύματα και την ενδοθηλιακή δυσλειτουργία) μεταξύ ασθενών με μεταβολικό σύνδρομο ανάλογα με το φορτίο των συστατικών του, και συγκεκριμένα τα επίπεδα του σακχάρου.Μέθοδος. Μελετήθηκαν 500 πρωτοδιαγνωσθέντες υπερτασικοί ασθενείς με μεταβολικό σύνδρομο. Οι ασθενείς ταξινομήθηκαν σε 4 ομάδες ανάλογα με τα επίπεδα σακχάρου νηστείας και τα αποτελέσματα μετά από φόρτιση με 75 γρ. γλυκόζης: 1. ασθενείς με φυσιολογικό μεταβολισμό σακχάρου (NG, N=154), 2. ασθενείς με διαταραγμένη γλυκόζη νηστείας (IFG, N=135), 3. ασθενείς με διαταραγμένη ανοχή στην γλυκόζη (IGT, N=132) και 4. ασθενείς με σακχαρώδη διαβήτη τύπου ΙΙ (ΣΔ ΙΙ, Ν=79). Η αρτηριακή σκληρία εκτιμήθηκε αναίμακτα με την καρωτιδο-μηριαία ταχύτητα σφυγμικού κύματος (PWV) ενώ η εκτίμηση των ανακλώμενων κυμάτων έγινε με τον προσδιορισμό του δείκτη ενίσχυσης του αορτικού σφυγμικού κύματος (AIx75). H ενδοθηλιακή λειτουργία εκτιμήθηκε έμμεσα με την απέκκριση της αλβουμίνης στα ούρα 24ώρου και τον υπολογισμό του λόγου αλβουμίνης/κρεατινίνης (ACR). Αποτελέσματα. Διαπιστώθηκε σημαντική, προοδευτική αύξηση της PWV από τους ασθενείς με NG στους ασθενείς με IFG, IGT και ΣΔ ΙΙ (από 7.97±1.37 σε 8.83±1.68, 8.94±1.26 και 10.27±2.09 m/s αντίστοιχα, p<0.001). Ο AIx75 παρουσίασε σταδιακή αύξηση από τους ευγλυκαιμικούς ασθενείς στους ασθενείς με ΣΔ II, χωρίς όμως στατιστικά σημαντική διαφορά μεταξύ των ομάδων ΝG και ΙFG (από 25.38±10.54 σε 25.95±9.22 σε 28.09±7.83 σε 30.83±7.08 %, p<0.05). Aντίστοιχα, προοδευτική αύξηση παρουσίασαν τα επίπεδα ACR με στατιστικά σημαντική διαφορά μεταξύ όλων των ομάδων (από 27.44±31.92 σε 29.94±26.35, 36.26±34.34 και 73.07±70.15 mg/g, p<0.001). Στην πολυπαραγοντική ανάλυση, τόσο η PWV όσο και το ΑCR συσχετίστηκαν ανεξάρτητα με το μεταβολικό στάδιο της γλυκόζης (p=0.001 και p<0.001 αντίστοιχα) μετά από προσαρμογή ως προς την ηλικία, το φύλο, το κάπνισμα, τον δείκτη μάζας σώματος (BMI), την μέση αρτηριακή πίεση, την ολική χοληστερόλη, την hsCRP και την ομοκυστεΐνη. Αντίθετα, δεν επιβεβαιώθηκε η ανεξάρτητη συσχέτιση του AIx75 με το στάδιο εκτροπής του μεταβολισμού της γλυκόζης (p=NS).Συμπεράσματα. Η αρτηριακή σκληρία και η μικρολευκωματουρία διαφέρουν μεταξύ ασθενών με μεταβολικό σύνδρομο ανάλογα με το στάδιο του μεταβολισμού της γλυκόζης. Δεδομένου ότι και οι δύο δείκτες αγγειακής δυσλειτουργίας αποτελούν ανεξάρτητους παράγοντες καρδιαγγειακού κινδύνου, θα μπορούσε να θεωρηθεί ότι το μεταβολικό σύνδρομο δεν είναι ομοιογενές και ότι ο καρδιαγγειακός κίνδυνος δεν κατανέμεται εξίσου σε όλους τους ασθενείς αλλά αντίθετα, επηρεάζεται από το φορτίο των επιμέρους συστατικών του, όπως είναι ο μεταβολισμός της γλυκόζης.